Document ID: 32007R0102

REGULAMENTUL (CE) NR. 102/2007 AL COMISIEI
din 2 februarie 2007
de adoptare a specificațiilor modulului ad hoc din 2008 privind situația pe piața forței de muncă a emigranților și a descendenților direcți ai acestora, conform prevederilor Regulamentului (CE) nr. 577/98 al Consiliului și de modificare a Regulamentului (CE) nr. 430/2005
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (1), în special articolul 4 alineatul (2),
întrucât:
(1)
În cadrul reuniunii de la Salonic din iunie 2003, Consiliul European a subliniat faptul că o integrare cu succes a emigranților contribuie la coeziune socială și bunăstare economică, permite abordarea provocărilor demografice și economice cu care Uniunea Europeană se confruntă în prezent și a solicitat astfel noi progrese în acest sens. În plus, Consiliul a solicitat în mod explicit o analiză precisă și obiectivă a acestor aspecte, pentru a contribui la elaborarea și promovarea inițiativelor politice în vederea unei gestionări mai eficiente a migrației în Europa. Nevoia dispunerii de politici de integrare eficiente a fost din nou subliniată în „Programul de la Haga”, adoptat de către Consiliul European la Bruxelles în noiembrie 2004.
(2)
Astfel cum se evidențiază în primul Raport anual al Comisiei privind migrația și integrarea (2), lipsa accesului la locurile de muncă constituie principalul obstacol în calea integrării și, în consecință, cea mai importantă prioritate politică pentru politicile naționale de integrare.
(3)
În consecință, este necesar să se dispună de o serie de date complete și comparabile despre situația pe piața de muncă a emigranților și a descendenților direcți ai acestora, în vederea urmăririi progreselor înregistrate în realizarea obiectivelor comune ale Strategiei europene privind ocuparea forței de muncă și ale Programului de incluziune socială.
(4)
Propunerea Comisiei pentru o decizie a Parlamentului European și a Consiliului de stabilire a unui program comunitar pentru ocuparea forței de muncă și solidaritate socială - PROGRESS (3) - prevede, în Secțiunea 1. Ocuparea forței de muncă, finanțarea măsurilor adecvate, inclusiv acțiunile statistice. Prezentul regulament trebuie să pună în aplicare aceste acțiuni.
(5)
Regulamentul (CE) nr. 384/2005 al Comisiei din 7 martie 2005 de adoptare a programului modulelor ad hoc pentru ancheta prin sondaj privind forța de muncă, în perioada 2007-2009, prevăzută prin Regulamentul (CE) nr. 577/98 (4) al Consiliului, cuprinde deja un modul ad hoc privitor la situația pe piața forței de muncă a emigranților și a descendenților lor direcți. Lista variabilelor pentru acest modul se va stabili înainte de decembrie 2005.
(6)
Regulamentul (CE) nr. 384/2005 prevede, de asemenea, faptul că punerea în aplicare a modulului din 2008 va fi condiționată de obținerea, până la finele anului 2005, a rezultatelor studiilor de fezabilitate. Eurostat a prezentat rezultatele acestor studii de fezabilitate în cadrul întâlnirii directorilor Departamentului de Statistici Sociale al statelor membre în septembrie 2005. S-a concluzionat faptul că statele membre și Eurostat trebuie să continue elaborarea modulului din 2008.
(7)
Din motive de fiabilitate și calitate a datelor ce trebuie furnizate, anumite variabile descrise în anexa la prezentul regulament trebuie să fie facultative pentru statele membre cu un eșantion mic în cazul emigranților.
(8)
Este necesară modificarea coloanelor 19/20 din anexa II la Regulamentul (CE) nr. 430/2005 al Comisiei din 15 martie 2005 de punere în aplicare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate, referitor la codificarea utilizată pentru transmiterea datelor începând cu anul 2006 și utilizarea unui subeșantion pentru culegerea datelor referitoare la variabile structurale (5) în vederea creșterii relevanței analizei situației pe piața de muncă a emigranților prin obținerea de informații despre anul sosirii în țara gazdă și despre vârsta la momentul sosirii, aspecte care reprezintă două variabile explicative esențiale pentru analizarea procesului de integrare pe piața forței de muncă.
(9)
Măsurile prevăzute în prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
O listă detaliată de variabile, care vor fi culese în 2008 prin modulul ad hoc privind situația pe piața forței de muncă a emigranților și a descendenților lor direcți, figurează în anexă.
Articolul 2
Coloanele 213, 214, 215, 216, 217, 218 și 219 cuprinse în anexă vor fi opționale pentru Republica Cehă, Danemarca, Estonia, Letonia, Lituania, Ungaria, Malta, Polonia, Slovenia, Slovacia și Finlanda.
Articolul 3
În anexa II la Regulamentul (CE) nr. 430/2005, coloanele 19/20 se înlocuiesc cu următorul text:
„YEARESID
19/20
ANUAL
Ani de rezidență în această țară
Toate persoanele“
00
Persoană născută în această țară
01-99
Numărul anilor de rezidență în această țară
Spațiu gol
Fără răspuns
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 februarie 2007.

Labels: 12
0
9
19